ஹோமம் என்ற ஒரு திருப் பணியை எடுத்துக் கொள்வோம். எமது ஆஸ்ரமத்தில் ஒரு ஹோம குண்டத்தை நிர்மாணிக்கும்போது நமது குருநாதர் திரு வெங்கடராமன் அவர்கள் ஒரு சில அட்சரங்களை மணல் பீடத்தில் எழுதி அதன் மேல் செங்கற்களை அடுக்கி ஹோம குண்டங்கள் கட்டுவார்கள். அதில் எழுதப்படும் மந்திர அட்சரங்கள் அனைத்தும் சித்தி செய்யப்பட்டவையே. ஒரு மந்திரத்தை ஒரு சாதாரண மனிதன் சித்தி செய்ய வேண்டும் என்றால் அதை ஒரு நாளைக்கு 22 மணி நேரம் தொடர்ந்து ஜெபிக்க வேண்டும். இவ்வாறு இடைவிடாமல் 18 ஆண்டுகள் தொடர்ந்து ஜெபித்து வந்தால்தான் அந்த மந்திரம் சித்தியாகும். அவ்வாறு சித்தி செய்த மந்திரத்தை ஒரு முறை ஒரு ஹோம குண்டத்தில் சங்கல்பம் செய்து அளித்து விட்டால் (பிரயோகம் செய்து விட்டால்) உடனே அதன் சக்தி பரவெளியில் கலந்து விடும். மீண்டும் அதை யாரும் தனி மனித நலனுக்காகப் பயன்படுத்த முடியாது. ஆனால், திரு அகஸ்திய குருகுலத்திலோ இத்தகைய ஹோமங்கள் ஆயிரக் கணக்கில் நிகழ்ந்துள்ளன. அப்படியானால் இந்த ஹோமங்களுக்கெல்லாம் ஆதாரமான அடிப்படை மந்திர சித்தி சக்திகளை என்னவென்று எடுத்துரைப்பது?